नहीं चाहता गावस्कर से तुलना की जाए : द्रविड़  
द्रविड़ ने इंग्लैंड के खिलाफ चल रहे दूसरे टेस्ट में 34वां टेस्ट शतक जमाया जिससे वह सुनील गावस्कर के सैकड़ों की संख्या के बराबर पहुंच गए।
भारतीय सीनियर बल्लेबाज राहुल द्रविड़ ने भले ही शनिवार को इंग्लैंड के खिलाफ दूसरे टेस्ट में सैकड़ा जमाकर सुनील गावस्कर के शतकों की संख्या की बराबरी कर ली हो लेकिन वह नहीं चाहते कि उनका तुलना इस महान खिलाड़ी से की जाए।  द्रविड़ ने इंग्लैंड के खिलाफ चल रहे दूसरे टेस्ट में 34वां टेस्ट शतक जमाया जिससे वह सुनील गावस्कर के सैकड़ों की संख्या के बराबर पहुंच गए।  इस 38 वर्षीय ने कहा, मैं खुद की तुलना गावस्कर से नहीं करना चाहता जो क्रिकेट के महान खिलाड़ी हैं। मैं सिर्फ यह सोचते हुए बड़ा हुआ कि मैं या तो गावस्कर या विश्वनाथ की तरह बनूंगा। उन्होंने जो उपलब्धि हासिल की, उसकी बराबरी करना सचमुच शानदार है। गौतम गंभीर के चोटिल होने के कारण द्रविड़ ने पारी का आगाज किया और यह 20 पारियों में तीसरी बार है जब उन्होंने ऐसे मौके पर शतक जड़ा हो। हालांकि वह टेस्ट मैचों में अब भी पारी का आगाज करना पंसद नहीं करते।  द्रविड़ ने कहा, मध्यक्रम के बल्लेबाज के तौर पर मैं अपने अपने स्थान पर खेलने का आदी हो चुका हूं। सिर्फ 10 मिनट के अंदर खुद को ढालकर खेलने से मुझे काफी जल्दबाजी लगती है। मुझे याद है लार्डस में मुझे विकेट बचाकर रखना था और दौड़कर रन भी जुटाने थे, जिससे मैं काफी भागदौड़ जैसा महसूस कर रहा था।   द्रविड़ ने कहा, मैं यह सुनिश्चित करना चाहता था कि मैं वैसा महसूस नहीं करूं। मैंने थोड़ा ज्यादा समय लिया। तीसरे नंबर पर थोड़ा समय मिल जाता है, भले ही यह थोड़ा हो। मैच के बारे में उन्होंने कहा कि भारत ने लगातार दूसरे दिन काबू करने का मौका गंवा दिया।  उन्होंने कहा, हमने पहले दिन उनके 124 पर आठ विकेट कर दिये थे और हम चार विकेट पर 267 रन से ध्वस्त हो गए। ऐसे मुश्किल विकेट पर कम स्कोर वाले मैच में ये चीजें काफी मायने रखती हैं। अब मैच दोनों टीमों के लिए खुला है। द्रविड़ ने कहा, हम छोटे स्कोर का पीछा करना चाहेंगे। हमें सही लाइन एवं लेंथ में गेंदबाजी कर जहां तक संभव हो उन्हें कम से कम स्कोर पर रोकना होगा। हमें यह टेस्ट जीतना चाहिए।